የኢትዮጵያ ልማት በአእምሯዊ ንብረት መደገፍ አለበት
 – የኢትዮጵያ ልማት በአእምሯዊ ንብረት መደገፍ እንዳለበት የአለም አቀፉ አእምሯዊ ንብረት ድርጅት ዋና ዳይሬክተር ዶክተር ፍራንሲስ ጌሪ አስታወቁ።ዳይሬክተሩ የሁለት ቀናት ይፋዊ የስራ ጉብኝት ለማድረግ ትናንት ማታ አዲስ አበባ ገብተዋል።አዲስ አበባ ቦሌ ዓለም ዓቀፍ አውሮፕላን ማረፊያ ሲደርሱ በሳይንስና ቴክኖሎጂ ሚኒስቴር ዴኤታ በአቶ መሐሙዳ አህመድ ጋአስ፣ በውጭ ጉዳይ ሚኒስቴር የዓለም አቀፍ ጉዳዮች ዳይሬክተር በአምባሳደር ነጋሽ ክብረትና በኢትዮጵያ አእምሮአዊ ንብረት ጽሕፈት ቤት ዋና ዳይሬክተር በአቶ ብርሀኑ አዴሎ አቀባበል ተደርጎላቸዋል።ዋና ዳይሬክተሩ ዶክተር ፍራንሲስ ጌሪ በአቀባበል ስነስርአቱ ላይ እንደተናገሩት ዓለማችን በቴክኖሎጂ እየረቀቀች የመምጣቷ ሚስጥር በአእሞአዊ ንብረት ዘርፍ የሚደረገው ልማትና ጥበቃ ነው፡፡    ኢትዮጵያ በልማት እያደጉ ካሉ አገራት መካከል አንዷ መሆኗን ጠቅሰው ይህ ልማት በአእምሯዊ ንብረት መደገፍ አለበት ብለዋል።የአለም አእምሯዊ ንብረት ድርጅት የኢትዮጵያ አእምሯዊ ንብረት ጽሕፈት ቤት የተለያዩ ፕሮጀክቶች እንዲቀረፁና ተግባራዊ እንዲሆኑ ድጋፍ ሲያደርግ መቆየቱን ገልፀዋል፡፡በኢትዮጵያ  የሚያደርጉት ይፋዊ የስራ ጉብኝትም የተጀመሩትን ፕሮጀክቶች ያሉበትን የአተገባበር ደረጃ በመገምገም በቀጣይ ስራዎች ዙሪያ ውይይት ለማድረግ እንደሆነ ገልፀዋል።    የአእምሯዊ ንብረት ጀማሪ አካዳሚ፣ የቴክኖሎጂ እና ፈጠራ ድጋፍ ማእከል ሮጀክት ቲ አይ ኤስ ሲ፣ የቢሮ አውቶሜሽን፣ የብሄራዊ ምሁራዊ ንብረት ፖሊሲ ማሳደግ፣ ተስማሚ ቴክኖሎጂዎች መፍጠር እና መጠቀም የተሰኙ ፕሮጀክቶች በኢትዮጵያ ውስጥ የተጀመሩና በመተግበር ላይ ያሉ ፕሮጀክቶች ናቸው።    ዋና ዳይሬክተሩ በቆይታቸው ከኢፌዴሪ ጠቅላይ ሚኒስትር አቶ ኃይለማሪያም ደሳለኝና ከሌሎች ከፍተኛ ባለስልጣናት ጋር በመገናኘት በአእምሯዊ ንብረት ዘርፍ እና በተያያዥ ጉዳዮች ዙሪያ ውይይት እንደሚያደርጉ ይጠበቃል።    እንደ ኢዜአ ዘገባ በአዲስ አበባ ዩኒቨርሲቲም በመገኘት ከተለያዩ ተቋማት ለተውጣጡ ምሁራንና ኃላፊዎች ገለፃ እንደሚያደርጉ ይጠበቃል።    